Rezoluție [1]

privind situația din Republica Democrată Congo, în special în estul țării, și impactul acesteia asupra regiunii

Adunarea Parlamentară Paritară ACP-UE,

- reunindu-se la Kigali (Rwanda) între 19- 22 noiembrie 2007,

- având în vedere articolul 17 alineatul (2) din Regulamentul său de procedură,

- având în vedere rezoluțiile sale anterioare privind Republica Democrată Congo (RDC) și regiunea Marilor Lacuri,

- având în vedere rezoluțiile Consiliului de Securitate al Națiunilor Unite privind situația din Republica Democrată Congo și rapoartele lunare ale Secretarului General al ONU referitoare la această problemă,

- având în vedere rezoluțiile Parlamentului European din 15 decembrie 2004, privind situația din partea de est a RDC [2],

- având în vedere Pactul pentru Securitate, Stabilitate și Dezvoltare din regiunea Marilor Lacuri care a fost semnat la Nairobi (Kenya) la 16 decembrie 2006 de către șefii de stat și de guvern ai țărilor din regiunea Marilor Lacuri,

- având în vedere Convenția Internațională cu privire la drepturile copilului din 20 noiembrie 1989, care interzice implicarea copiilor în conflictele armate,

- având în vedere raportul misiunii Adunării Parlamentare Paritare ACP-UE privind observarea alegerilor prezidențiale și legislative care au avut loc în RDC în 30 iulie și respectiv în 29 octombrie 2006,

- având în vedere acțiunea comună a Consiliului cu privire la misiunea Uniunii Europene pentru a oferi consultanță și sprijin în materie de reformă în sectorul securității din RDC,

- având în vedere Procesul Kimberley, care vizează în principal oprirea comerțului cu diamante brute și îmbunătățirea guvernării în țările bogate în resurse naturale prin verificarea și publicarea completă a tuturor plăților efectuate de companii și profitul realizat de guvern din comerțul cu petrol, gaz și produse miniere,

A. întrucât în urma unei lungi perioade de conflict armat care s-a soldat direct și indirect cu 4 milioane de victime și a determinat strămutarea a cel puțin 1,5 milioane oameni, majoritatea femei și copii, precum și distrugerea infrastructurilor socio-economice ale RDC,

B. reamintește, cu îngrijorare, că de la sfârșitul anului 2006, aproximativ 300000 persoane care locuiau în provincia Kivu de Nord au fost obligați să-și părăsească locuințele din cauza războiului care implică forțele armate obișnuite ale RDC și grupările rebele ale fostului general Laurent Nkunda, și alte grupări armate generând un număr total de 800000 de persoane strămutate,

C. extrem de îngrijorată din cauza violenței sporite, a încălcării universale a drepturilor omului, a violurilor și altor forme de violență sexuală comise împotriva femeilor din provinciile de est din Kivu de Nord și Kivu de Sud,

D. profund preocupată de persistența și numărul tot mai mare de recrutări de soldați din rândul copiilor în estul RDC de către milițiile armate,

E. preocupată de situația aproape permanentă de nesiguranță din estul RDC, care nu permite organizațiilor umanitare să distribuie populației civile alimente și produse de strictă necesitate, cum ar fi medicamente,

F. luând în considerare prezența grupărilor armate străine, inclusiv a fostelor forțe armate ruandeze (ex-FAR)/Interahamwe (Forțele Democratice pentru Eliberarea Rwandei (FDLR)), care continuă să comită, fără teamă, atrocități, cum ar fi crime, violuri, torturi și raiduri, obligând astfel civilii să se mute în estul RDC și în țările învecinate, ceea ce reprezintă o amenințare la adresa securității, stabilității și dezvoltării țării,

G. întrucât persistența conflictelor armate și a grupurilor armate rebele din regiunea Marilor Lacuri reprezintă o amenințare semnificativă la adresa păcii, stabilității, democrației și dezvoltării acelei regiuni; întrucât acestea compromit cooperarea dintre statele regiunii și anulează eforturile comunității internaționale de a determina crearea unor state democratice dinamice și prospere în acea regiune și îmbunătățirea condițiilor de trai ale populațiilor acestora,

H. întrucât este deci obligatoriu să se ia toate măsurile necesare pentru a pune capăt conflictelor, să desființeze grupările armate și să prevină orice alte conflicte viitoare pentru a consolida pacea și democrația, pentru a promova stabilitatea și dezvoltarea în regiune pentru bunăstarea tuturor oamenilor din regiunea Marilor Lacuri și pentru a permite instituțiilor legale ale RDC să-și concentreze eforturile pentru reconstruirea țării lor, care a fost distrusă de războaiele repetate,

I. întrucât pacea și securitatea atât în RDC, cât și în regiunea Marilor Lacuri pot fi instaurate doar prin eliminarea pericolului generat de grupările armate străine și naționale din RDC și de organizațiile politice de care aparțin, precum și prin dezarmarea completă a tuturor grupărilor paramilitare care au prădat acea regiune,

J. întrucât Curtea Penală Internațională (CPI) a investigat crimele care ar fi putut fi comise în RDC din anul 2004,

K. având în vedere angajamentele luate la Kigali în data de 28 august 2007 de către părți la reuniunea la nivel înalt "Tripartite Plus", și anume conducătorii armatelor din RDC, Rwanda, Uganda și Burundi, și cele făcute în data de 16 septembrie 2007 de miniștrii de afaceri externe din aceste țări, cu scopul de a instaura pacea prin neutralizarea forțelor armate rebele din teritoriile respective; având în vedere Declarația Comună a miniștrilor de afaceri externe din RDC și Rwanda emisă la sfârșitul reuniunii de la Kinshasa din 3 și 4 septembrie 2007,

L. întrucât Comunicarea comună a guvernului RDC și a guvernului Republicii Rwanda cu privire la o abordare comună prin care să se pună capăt amenințării la adresa păcii și stabilității din ambele țări și din regiunea Marilor Lacuri, semnată la 9 noiembrie 2007 de miniștrii de afaceri externe din cele două țări cu încurajarea Națiunilor Unite și în prezența reprezentanților Statelor Unite ale Americii și ai UE, subliniază noile proiecte pentru pace și cooperare între statele din regiune,

M. întrucât președintele RDC, Joseph Kabila, și omologul său ugandez, Yoweri Museveni, s-au întâlnit în Tanzania în septembrie 2007 pentru a înființa, cu sprijinul Națiunilor Unite, o grupare militară comună pentru a îndepărta rebelii din Armata de Rezistență a Domnului (LRA) care creează o stare de instabilitate în regiune și de asemenea pentru a se angaja la activități comune de exploatare de petrol,

N. întrucât RDC dispune de resurse naturale minerale și forestiere abundente, printre altele, care trebuie să fie gestionate cu atenție și în mod eficient pentru a asigura dezvoltarea economică și socială a acestei țări,

O. având în vedere Inițiativa pentru transparență în industriile extractive (EITI), la care ia parte RDC,

P. având în vedere decizia guvernului RDC de a revizui contractele de exploatare minieră și forestieră încheiate în perioada războiului și în perioada de tranziție,

Q. întrucât noua constituție adoptată la 18 decembrie 2005 de poporul congolez oferă baza solidă necesară pentru construirea unui stat de drept și a unei societăți cu adevărat democrate,

R. întrucât alegerile prezidențiale și legislative pluripartite care au avut loc în RDC la 30 iulie și respectiv 29 octombrie 2006 au oferit populației o nouă speranță la o perioadă de pace, stabilitate și prosperitate după mulți ani de dictatură și război; întrucât alegerile municipale sunt organizate în prezent,

S. întrucât toți cetățenii congolezi au dreptul la protecție în mod egal din partea entităților guvernamentale, în special în ceea ce privește securitatea și siguranța persoanelor și a proprietății,

T. întrucât Parlamentul Congolez a votat recent legea privind statutul opoziției din RDC pentru a consolida democrația și rolul opoziției politice în guvernarea țării,

1. invită forțele participante la conflictele din estul RDC să respecte drepturile omului și legislația internațională umanitară, să stopeze toate atacurile împotriva civililor și să permită agențiilor umanitare să vină în sprijinul populației civile;

2. recomandă ca încălcarea drepturilor omului, crimele de război, crimele împotriva umanității, violența sexuală împotriva femeilor și recrutarea soldaților din rândul copiilor să fie raportate, identificate, investigate și pedepsite în conformitate cu legislația penală națională și internațională;

3. invită Guvernul din RDC și Misiunea Organizației Națiunilor Unite din Republica Democrată Congo (MONUC) să garanteze un nivel adecvat de securitate pentru membrii organizațiilor umanitare;

4. invită guvernele țărilor UE și ACP, Consiliul Europei, Comisia Europeană, Națiunile Unite și Uniunea Africană (UA) să facă tot posibilul pentru a oferi sprijin eficient și adecvat populației din estul RDC și pentru a contribui la abordarea dezastrului umanitar;

5. își exprimă marea îngrijorare cu privire la situația și numărul persoanelor strămutate intern și al refugiaților care încă se află în țările vecine, și invită autoritățile RDC și țările gazdă să facă tot ce le stă în putere pentru a înlesni întoarcerea în siguranță a refugiaților congolezi, în special prin cooperare deplină cu partenerii cum ar fi Programul Mondial pentru Hrană al ONU (WFP) și Înaltul Comisariat pentru Refugiați al ONU (UNHCR);

6. invită Comisia Europeană și Consiliul să pregătească, în cooperare cu organizațiile neguvernamentale (ONG) și Guvernul RDC, un program umanitar pentru RDC cu scopul de a oferi un număr sporit de servicii medicale îmbunătățite populației congoleze;

7. invită Comisia Europeană să ofere sprijin, inclusiv ajutor financiar, organizarea conferinței de pace de la Kivu, pentru a permite populației să participe la găsirea unor soluții durabile;

8. ia act de angajamentele reciproce făcute de Burundi, RDC, Uganda și Rwanda, și în special de Comunicarea comună semnată de guvernele din Rwanda și RDC la Nairobi în data de 9 noiembrie 2007, în vederea găsirii unei soluții comune și durabile la problemele de securitate din regiune, și felicită părțile pentru eforturile lor;

9. îndeamnă toate părțile să-și respecte în întregime angajamentele luate și invită ONU, UA, partenerii statelor în chestiune, precum și Prietenii regiunii Marilor Lacuri, să sprijine puternic și în mod direct eforturile de punere în aplicare a acestor angajamente și Pactul pentru Securitate, Stabilitate și Dezvoltare din regiunea Marilor Lacuri;

10. îndeamnă Guvernul RDC, cu sprijinul MONUC — ale cărei resurse trebuie suplimentate — și, în conformitate cu alineatul (9) litera (b) din Comunicarea comună din 9 noiembrie 2007, să "lanseze operațiuni militare, pentru situații de urgență, pentru a desființa fosta FAR/Interahamwe, organizație militară de ucidere în masă din RDC", și ca aceste operațiuni "să fie desfășurate concomitent cu operațiunile de desființare a grupărilor armate ilegale din Kivu de Nord și de Sud",

11. salută intenția exprimată de Rwanda și RDC în timpul reuniunii miniștrilor pentru afaceri externe de la Kinshasa din 3 și 4 septembrie 2007 de a normaliza relațiile dintre cele două țări, și încurajează cele două țări în acest sens;

12. solicită ca toate statele semnatare ale Pactului pentru Securitate, Stabilitate și Dezvoltare din regiunea Marilor Lacuri să îl valideze și să-l pună în aplicare pe deplin;

13. solicită să fie făcute eforturi la nivel național și internațional pentru a consolida statul de drept în RDC, în special în sectoarele de guvernare și securitate;

14. invocă refacerea și respectarea autorității statului în întreaga țară, ceea ce implică dezarmarea întregii miliții;

15. invită comunitatea internațională, inclusiv statele membre ale UE și statele ACP să își țină promisiunile de cooperare cu RDC și de a ajuta la asigurarea stabilității în estul țării;

16. invită ONU, UE, UA și ceilalți parteneri ai RDC să continue să sprijine eforturile făcute de autoritățile acelei țări de a reforma armata, poliția, serviciile de securitate și judiciare în vederea restabilirii autorității statului, acestea constituind elemente esențiale pentru consolidarea păcii și a securității din țară și din regiunea Marilor Lacuri;

17. își exprimă satisfacția față de înființarea instituțiilor alese în mod democratic în RDC și invită conducerea statului să ia toate măsurile necesare pentru a consolida democrația și pentru a asigura participarea tuturor forțelor active din națiunea congoleză la guvernarea țării, conform constituției;

18. salută faptul că Parlamentul RDC a votat legea prin care se stabilește statutul opoziției politice și solicită promulgarea sa rapidă și punerea în aplicare cu succes;

19. solicită sprijinul UE și al comunității internaționale pentru organizarea alegerilor locale și municipale, programate inițial pentru 2007, ca ultimă etapă a procesului electoral congolez;

20. ia act de decizia de revizuire a contractelor de exploatare minieră și forestieră încheiate pe perioada războiului și în perioada de tranziție, în vederea renegocierii acestora, și invită guvernul RDC să pună în aplicare mecanisme transparente pentru gestionarea resurselor naturale ale țării pentru a permite parlamentului, precum și societății civile să înainteze propuneri în interesul populației congoleze;

21. consideră că accesul la bogățiile naturale ale țării și controlul democratic și distribuția echitabilă a acestora în favoarea populației ca un întreg sunt indispensabile pentru dezvoltarea durabilă a țării;

22. invită Comisia Europeană și Consiliul Europei să-și consolideze relațiile de cooperare actuale cu Guvernul RDC din zona de monitorizare a exploatării resurselor naturale ale țării;

23. încredințează Co-președinților sarcina de a transmite această rezoluție Consiliului ACP-UE, Comisiei Europene, Guvernului RDC și guvernele țărilor din regiunea Marilor Lacuri.

[1] Adoptată de Adunarea Parlamentară Paritară ACP-UE la 22 noiembrie 2007 la Kigali (Rwanda).

[2] JO C 226 E, 15.9.2005, p. 359.

--------------------------------------------------

Anexa V

Declarația de la Kigali

pentru dezvoltarea Acordurilor de parteneriat economic (APE)

Adunarea Parlamentară Paritară ACP-UE, reuniunea de la Kigali (Rwanda) din 19- 22 noiembrie 2007:

I. Preambul

A. întrucât Acordul de la Cotonou stabilește decizia părților de a încheia noi acorduri comerciale compatibile cu normele OMC, înlăturând treptat barierele dintre acestea, încurajând cooperarea din toate zonele care țin de comerț și dezvoltare, pe baza acquis-ului și îmbunătățind accesul pe piață,

B. întrucât stabilirea piețelor regionale reprezintă un instrument-cheie pentru punerea în aplicare cu succes a APE, și întrucât integrarea regională reprezintă o bază importantă pentru dezvoltarea socială și economică a statelor ACP,

C. reamintește că obiectivul cooperării economice și comerciale ACP-UE este de a promova dezvoltarea și de a stimula integrarea treptată a statelor ACP în economia mondială,

D. reamintește că, în conformitate cu Declarația de la Cape Town, obiectivul principal al negocierilor APE este de a consolida economiile statelor ACP,

E. subliniază că Declarația de la Cape Town a solicitat ca negocierile să fie structurate într-un mod deschis și transparent, luând în considerare diferențele în resurse și în nivelul de dezvoltare dintre cele două părți negociatoare,

F. recunoaște faptul că, până acum, din mai multe motive, niciuna dintre echipele de negocieri ACP nu a reușit să termine negocierile privind un APE complet,

II. Procesul de negociere

1. ia act de faptul că statele ACP declară că Comisia Europeană a exercitat presiuni asupra lor pentru a semna un APE și că acest lucru este împotriva spiritului parteneriatului ACP-UE;

2. îndeamnă Comisia Europeană să confirme că statele ACP au nevoie de mai mult timp pentru a evalua în amănunt implicațiile acordurilor propuse, dat fiind faptul că negocierile au avut loc cu toată seriozitatea în ultimii doi ani;

3. constată cu îngrijorare declarația Comisiei Europene, conform căreia, dacă acordurile nu vor fi în vigoare, vor fi impuse tarife la multe exporturi ce privind din statele ACP care nu sunt cel mai puțin dezvoltate, începând cu 1 ianuarie 2008, și că aceasta ar pune în pericol bunăstarea și mijloacele de existență a milioane de lucrători din statele ACP;

4. constată decizia recentă a Comisiei Europene de a adopta o abordare în două etape în vederea evitării subminării comerțului pentru unele state ACP și de a continua negocierile după 31 decembrie 2007 privind APE complexe, favorabile dezvoltării;

5. subliniază importanța piețelor regionale și accentuează că abordarea în două etape sau orice altă inițiativă care ar putea submina procesele de integrare regională ACP în curs, trebuie evitate;

6. subliniază că Comisia Europeană trebuie să-și onoreze angajamentele luate în cadrul Acordului de la Cotonou pentru a asigura că statele ACP — inclusiv statele care nu sunt cel mai puțin dezvoltate — care nu sunt în măsură să semneze un APE să fie prevăzute într-un nou cadru pentru comerț care este echivalent cu situațiile lor existente și în conformitate cu articolul 37 alineatul (6) din Acordul de la Cotonou;

7. invită părțile să includă o clauză de revizuire periodică în toate APE, pentru a evalua punerea în aplicare a acestora și pentru a permite orice modificări necesare;

III. Principii

Abordare generală

8. consideră că toate acordurile încheiate, fie acorduri interimare sau APE integrale, trebuie să asigure că nicio țară nu se va afla pe o poziție mai dezavantajată după expirarea termenului de negociere;

9. solicită ca pragul stabilit în acordul temporar pentru aderarea țărilor celor mai puțin dezvoltate să fie redus pentru a fi în acord cu stadiul lor de dezvoltare;

10. subliniază că procesul de integrare regională pentru regiunile APE trebuie să fie un principiu fundamental al APE, și că aceste acorduri trebuie să fie compatibile cu, și să contribuie la consolidarea inițiativelor ACP de integrare regională;

Îmbunătățirea accesului pe piață

11. consideră că, deoarece țările cel mai puțin dezvoltate nu iau încă parte la acordurile interimare, iar inițiativa "Totul fără arme" (EBA) nu este suficientă, aceasta ar trebui completată cu reguli de origine îmbunătățite și simplificate;

12. subliniază faptul că simplificarea regulilor de origine este o condiție necesară și că ar trebui dat dovadă de maximă flexibilitate în punerea în aplicare a noilor acorduri;

13. subliniază că Comisia Europeană ar trebui să includă asimetrii adecvate în acorduri, în special cu privire la: definiția conceptului de "cvasitotalitate a schimburilor comerciale"; cuprinderea produselor sensibile; durata perioadelor de tranziție și ritmul liberalizării pe baza reperelor de dezvoltare; clauze de salvgardare; și soluționarea disputelor;

14. constată că încheierea unei noi generații de acorduri de comerț liber de către Comisia Europeană ar putea duce la erodarea preferințelor comerciale de care statele ACP se bucură în prezent, și că, prin urmare, UE ar trebui să ia în considerare acest lucru și să ofere sprijin adecvat pentru ajustare, competitivitate sporită și diversificare în statele ACP;

15. solicită acordarea de sprijin financiar și tehnic corespunzător statelor ACP, pentru a le permite să respecte condițiile și standardele de import ale UE și astfel să beneficieze în totalitate de accesul îmbunătățit la piață;

Abordarea constrângerilor din perspectiva ofertei

16. își exprimă îngrijorarea cu privire la numeroase dintre prevederile prezentate de Comisia Europeană privind serviciile, competiția, proprietatea intelectuală, și achizițiile guvernamentale, deoarece unele regiuni ACP nu doresc să abordeze aceste aspecte, și îndeamnă Comisia Europeană să fie flexibilă în acest sens;

17. regretă că întârzierile ratificării Acordului de la Cotonou revizuit ar putea împiedica punerea în aplicare a celui de-al zecelea Fond European de Dezvoltare (FED), ceea ce poate conduce la un deficit al alocării anuale de fonduri pentru cooperarea ACP-UE și, prin urmare, încurajează toate părțile să finalizeze procesul de ratificare cât mai repede posibil;

18. subliniază că un acord "doar pentru mărfuri" trebuie să includă prevederi specifice pentru sprijinul comercial cu privire la APE, pe lângă FED, pentru a construi capacitatea din perspectiva ofertei și pentru a aborda impactul social al liberalizării comerțului din statele ACP;

19. în continuare, accentuează că furnizarea resurselor FED nu trebuie legate sau condiționate de semnarea APE;

Diversificarea venitului guvernamental

20. solicită mai multă atenție pentru provocările de diversificare a veniturilor cu care se confruntă statele ACP, în special dat fiind faptul că taxele la import privind întreg comerțul cu UE vor fi eliminate virtual;

21. salută propunerea de înființare a Fondurilor Regionale APE, care vor include un "fond de ajustare fiscală", format din contribuțiile Comisiei Europene și ale statelor membre UE pentru a oferi sprijin financiar pentru inițiativele de diversificare a veniturilor din statele ACP și pentru inițiativele comerciale etice;

Abordarea efectelor comerciale externe ale reformei din politica agricolă comună

22. invită UE să asigure că orice reformă a politicii agricole comune (PAC) este în deplină concordanță cu obiectivele politicii sale de dezvoltare și cooperare cu țările ACP;

23. consideră că experiențele semnificative ale reformelor agricole anterioare (inclusiv modificările industriilor de banane și rom, precum și reforma PAC UE) trebuie aplicate în conceperea și punerea în aplicare a măsurilor însoțitoare din industria zahărului;

Dimensiunea de gen

24. regretă că, până în prezent, nu au fost elaborate măsuri specifice favorabile pentru a proteja și promova drepturile femeilor și ale fetelor în conformitate cu articolul 31 din Acordul de la Cotonou, și că nu a existat o abordare integrată a considerațiilor legate de egalitatea între sexe în procesul de negociere al APE; prin urmare, invită Comisia Europeană să efectueze o analiză sistematică pe durata negocierilor și în urma încheierii acestora, a impactului social al APE asupra grupurilor celor mai vulnerabile;

Concluzii

25. este de acord ca APP să organizeze monitorizarea publică și revizuirea impactului comercial și de dezvoltare al punerii în aplicare a APE, pentru a îmbunătăți coerența politicii de dezvoltare și pentru a concepe mecanisme care să asigure contabilizarea și raportarea regulată a contribuției APE la dezvoltarea echitabilă și durabilă;

26. conchide că Adunarea Parlamentară Paritară va continua să se asigure că un cadru comercial nou nu va dezavantaja nicio țară și, de asemenea, că noile acorduri comerciale vor stimula prosperitatea și dezvoltarea durabilă în toate țările ACP.

--------------------------------------------------